Sülysáp Város Önkormányzata Képviselő-testületének

 .../2015. (...) önkormányzati rendelete 

a településen nyújtott szociális ellátásokról
 (tervezet)

Sülysáp Város Önkormányzatának Képviselő-testülete a Magyarország Alaptörvénye 32. cikk (2) bekezdésével, a Magyarország helyi önkormányzatairól szóló 2011. évi CLXXXIX. törvény 13. § (1) 8. pontjával, valamint a szociális igazgatásról és szociális ellátásokról szóló 1993. évi III. törvény 1. § (2), 2. §, 10. § (1), 26. §, 32. § (3), 45. §, 62. § (2), 92. § (1) és 132. § (4) bekezdésével kapott feladatkörében és felhatalmazás alapján a következőket rendeli el:
I. Fejezet
Általános rendelkezések
1. §
(1) E rendelet hatálya – az Sztv. 6. §, 7. § (1) és 32/A. § (1) bekezdésében foglaltak figyelembe vételével – az Sztv. 3. § (1)-(3) bekezdésében meghatározott személyekre terjed ki.
(2) Sülysáp Város Önkormányzata (a továbbiakban: önkormányzat) a szociálisan rászorulók részére – az e rendeletben szabályozott feltételekkel – szociális ellátást biztosít, melynek formái:
a) pénzbeli szociális ellátások,

b) természetben nyújtott szociális ellátások, 

c) személyes gondoskodás útján nyújtott szociális ellátások. 

(3) Az e rendeletben szabályozott valamennyi szociális ellátásra érvényes értelmező rendelkezéseket és az általános eljárási szabályokat az Szt. 4-16. §-a határozza meg. Az egyes ellátásoknál alkalmazandó sajátos eljárási szabályokat e rendelet állapítja meg.
(4) Az ellátásra vonatkozó kérelmet a jogszabályokban, illetve az e rendeletben meghatározott dokumentumokkal – igazolásokkal, nyilatkozatokkal – együtt kell benyújtani.
(5) A kérelmezőnek a kérelemben feltüntetett jövedelemadatokat az Szt. 10. §-ában meghatározottak szerint, a vagyoni helyzetre vonatkozó feltétel meglétét a pénzbeli és természetbeni szociális ellátások igénylésének és megállapításának, valamint folyósításának részletes szabályairól szóló 63/2006. (III. 27.) Korm. rendelet 1. számú melléklete szerinti vagyonnyilatkozat benyújtásával kell igazolni.
(6) A pénzbeli és természetben nyújtott szociális ellátások megállapításáról a Képviselő-testület felhatalmazása alapján, átruházott hatáskörben a polgármester dönt. A személyes gondoskodás útján nyújtott szociális ellátásokról az érintett intézmény vezetője dönt.
II. Fejezet

Pénzbeli szociális ellátások

2. §
(1) Az önkormányzat az e rendeletben megállapított jogosultsági feltételek fennállása esetén, pénzbeli ellátásként, rendszeres vagy eseti jelleggel települési támogatást nyújt.
(2) Rendszeres ellátások:

a) települési lakásfenntartási támogatás,

b) települési létfenntartási támogatás.

(3) Eseti ellátások:

a) települési krízistámogatás,

b) települési temetési kölcsön.
(4) Rendszeres ellátás akkor állapítható meg, ha
a) a rászorultságot a kérelem benyújtásától számított egy éven belül készült környezettanulmány is alátámasztja,
b) a kérelmező lakóhelye és lakókörnyezete gondozott, azaz
ba) a lakóhelyül szolgáló lakóház vagy lakás tiszta és rendezett,
bb) a lakóhelyhez tartozó udvar ápolt, gaz- és hulladékmentes,

bc) az ingatlan előtti, az útig terjedő közterületrész - beleértve a járdát és az árkot is - tisztántartott, télen hó- és síkosságmentesített.

3. §
(1) A pénzbeli ellátások iránti kérelmet a Polgármesteri Hivatalnál kell előterjeszteni az erre rendszeresített nyomtatványon.
(2) A család vagy háztartás egyidőben többféle támogatást is igényelhet, de egyazon támogatás legfeljebb egy személy részére állapítható meg családonként, háztartásonként.
(3) Egyidőben többféle támogatás igénylése esetén a jövedelmi helyzet vizsgálata során a további támogatásokat figyelembe kell venni.
(4) A rendszeres települési támogatást a kérelem benyújtását vagy a folyamatban levő ellátás lejártát követő hónaptól kezdődően kell megállapítani.

(5) A rendszeres települési támogatást utólag, minden hónap 5-éig kell folyósítani. A pénzbeli ellátások kifizetése – amennyiben e rendelet másként nem rendelkezik - a házipénztárból készpénzben történik, de az ellátásra jogosult kérelmezheti az utalással történő kifizetést.

(6) Amennyiben a pénzbeli ellátás cél szerinti felhasználása nem látszik biztosítottnak, az azt megállapító határozatban kijelölhető a családsegítő szolgálat munkatársa, hogy a kérelmezővel együttműködve gondoskodjon a támogatás megfelelő felhasználásáról.

1. Települési lakásfenntartási támogatás

4. §
(1) Települési lakásfenntartási támogatásra jogosult az a szociálisan rászoruló háztartás, ahol 
a) a háztartásban az egy főre jutó havi jövedelem nem haladja meg az öregségi nyugdíj mindenkori legkisebb összegének (a továbbiakban: nyugdíjminimum) 150 %-át, egyedül élő esetén a 200 %-át,

b) a háztartás tagjainak vagyona nincs és
c) rendelkezik hulladékszállítási közszolgáltatási szerződéssel.
(2) A támogatás egy hónapra eső összegét a háztartásban egy főre jutó jövedelem arányában kell megállapítani, a következők szerint:

a) nyugdíjminimum 100 %-át meg nem haladó jövedelem esetén
7.500 Ft
b) nyugdíjminimum 101-150 %-a, egyedül közötti jövedelem esetén
5.000 Ft
c) nyugdíjminimum 151-200 %-a közötti jövedelem esetén
2.500 Ft
(3) Egyszemélyes háztartás esetén a támogatási összeg a (2) bekezdés szerinti összegek 120 %-a.

(4) A támogatást havi rendszerességgel, legfeljebb 12 hónapra lehet megállapítani.

(5) A megállapított támogatást elsősorban természetbeni ellátásként kell biztosítani a háztartás által igénybe vett közüzemi szolgáltatások díjainak kiegyenlítésére, közvetlenül a szolgáltatónak történő átutalással, a következő sorrendben:

a) hulladékszállítási közszolgáltatás,

b) ivóvíz- és csatornaszolgáltatás,

c) áram- vagy gázszolgáltatás a kérelmező választása szerint,

(6) Amennyiben a megállapított támogatás meghaladja a (4) bekezdésben foglalt szolgáltatások díjainak összegét, a támogatás fennmaradó részét a kérelmező részére kell kifizetni. 

2. Települési létfenntartási támogatás
5. §
(1) Települési létfenntartási támogatásra jogosult az a személy, aki, vagy akinek családja időszakosan vagy tartósan létfenntartási gondokkal küzd, mivel 
a) a családban az egy főre jutó havi jövedelem nem haladja meg az öregségi nyugdíj mindenkori legkisebb összegének (a továbbiakban: nyugdíjminimum) 50 %-át,
b) a család tagjainak vagyona nincs.
(2) A támogatás egyhavi összegét a család létszámának arányában kell megállapítani, a következők szerint:

a) egyedülálló személy esetén, illetve az első családtagra vonatkozóan 
5.000 Ft

b) a további családtagokra személyenként
1.000 Ft

(3) A támogatást havi rendszerességgel, legfeljebb 12 hónapra lehet megállapítani.

3. Települési krízistámogatás
6. §
(1) Települési krízistámogatásra jogosult az a személy, aki önmaga, illetve családja létfenntartásáról más módon nem tud gondoskodni, vagy alkalmanként jelentkező többletkiadások, illetve a gyermek hátrányos helyzete miatt anyagi segítségre szorul.

(2) A létfenntartást veszélyeztető többletkiadás kapcsolódhat különösen
a) betegséghez, 
b) halálesethez, 
c) elemi kár elhárításához, 
d) a válsághelyzetben lévő várandós anya gyermekének megtartásához,

e) iskoláztatáshoz, 
f) a gyermek fogadásának előkészítéséhez, 
g) a nevelésbe vett gyermek családjával való kapcsolattartásához, 
h) a gyermek családba való visszakerülésének elősegítéséhez.

(3) A bekövetkezett rendkívüli élethelyzet akkor minősül létfenntartást veszélyeztetőnek, ha a családban az egy főre jutó jövedelem az öregségi nyugdíj mindenkori legkisebb összegének 100 %-át nem haladja meg.

(4) A támogatás maximális összege 15.000 Ft.

(5) A települési krízistámogatást a kérelem benyújtásától számított legfeljebb 3 munkanapon belül kell megállapítani és kifizetni. 
4. Települési temetési kölcsön

7. §
(1) Az önkormányzat a közeli hozzátartozó halála miatt nehéz élethelyzetbe került, ezért időszakosan létfenntartási gonddal küzdő személy részére a temetési költségek rendezésére visszatérítendő támogatás formájában kamatmentes kölcsönt nyújt.

(2) Települési temetési kölcsön annak adható, akinek a családjában az egy főre jutó havi jövedelem nem haladja meg az öregségi nyugdíj mindenkori legkisebb összegének (a továbbiakban: nyugdíjminimum) 200 %-át,
(3) A kölcsön összege a helyben szokásos legolcsóbb temetés költségéig terjedhet, és legfeljebb 12 hónapos részletre nyújtható.

(4) Az önkormányzat a kölcsön összegét – számla ellenében – közvetlenül a temetkezési szolgáltatónak fizeti ki. A kölcsönt iránti kérelmet az a hozzátartozó nyújthatja be, akinek a nevére a temetési számla szól.

(5) A vissza nem fizetett kölcsön összege adók módjára behajtható. Ha az adós két egymást követő alkalommal nem teljesíti részletfizetési kötelezettségét, az Önkormányzat jogosult visszafizettetni a kölcsön teljes fennmaradt összegét vagy a végrehajtási eljárást megindítani.

III. Fejezet

Természetben nyújtott szociális ellátások

8. §
(1) Az e rendeletben szabályozott pénzbeli ellátások – egészben vagy részben – természetbeni szociális ellátás formájában is nyújthatók. Természetbeni ellátásként biztosítható 

a) az élelmiszer, 

b) a tüzelő, 

c) a közüzemi díjak térítése, 
d) az utalvány,
e) a gyermekintézmények térítési díjának térítése,

f) a helyi autóbuszjáratra szóló havijegy (bérlet).

(2) Az önkormányzat természetben nyújtott szociális ellátás: mentesítés a köztemetés megtérítése alól.
5. Mentesítés a köztemetés megtérítése alól
9. §

Elhunyt köztemetés keretében, közköltségen történő eltemettetése esetén kérelemre az Önkormányzat az Sztv. 48. § (3) b) pontjában meghatározott megtérítési kötelezettség alól részben vagy egészben mentesíti az eltemettetésre köteles személyt, amennyiben annak 

a) családjában az egy főre számított havi jövedelem nem haladja meg az öregségi nyugdíj mindenkori összegének 150 %-át, egyedül élő esetében annak 200 %-át, és

b) a temetési költség megtérítése – még kamatmentes kölcsön formájában is – veszélyeztetné a család megélhetését.

IV. Fejezet

Személyes gondoskodás útján nyújtott szociális ellátások 
10. §
(1) Az önkormányzat a személyes gondoskodás körében a következő szociális alapszolgáltatások igénybevételének lehetőségét biztosítja: 
a) étkeztetés,

b) nappali ellátás,

c) családsegítés, 
d) házi segítségnyújtás.
(2) Személyes gondoskodást nyújtó ellátást különösen azon szociálisan rászoruló személyek részére kell biztosítani, akik egészségi vagy mentális állapotukból eredően önálló életvitelük fenntartásában támogatásra szorulnak.

(3) Az ellátást nyújtó intézmény vezetője az ellátást igénybe vevővel vagy törvényes képviselőjével megállapodást köt. 

(4) A szolgáltatást nyújtó intézmény vezetője külön eljárás nélkül köteles ellátást nyújtani, ha azzal meg lehet előzni az érintett személy életveszélyes állapotba kerülését.
(5) A személyes gondoskodás igénybevételéért – az Sztv.-ben és az e rendeletben foglaltak kivételével – térítési díjat kell fizetni. A Sülysápi Gondozási Központ által nyújtott, a személyes gondoskodás körébe tartozó szociális ellátások térítési díját az 1. melléklet tartalmazza.  

(6) Ingyenes ellátásban kell részesíteni azt az ellátottat, aki jövedelemmel nem rendelkezik. 

6. Étkeztetés


11. §
(1) Az étkeztetés keretében azoknak a szociálisan rászorultaknak a legalább napi egyszeri meleg étkezéséről kell gondoskodni, akik azt önmaguk, illetve eltartottjaik részére tartósan vagy átmeneti jelleggel nem képesek biztosítani, különösen

a) koruk,

b) egészségi állapotuk,

c) fogyatékosságuk, pszichiátriai betegségük,

d) szenvedélybetegségük vagy

e) hajléktalanságuk

miatt.

(2) Életkora miatt rászoruló az a személy, aki a társadalombiztosítási nyugellátásról szóló 1997. évi LXXXI. törvény alapján a reá irányadó nyugdíjkorhatárt betöltötte.

(3) Egészségi állapota miatt rászorulónak kell tekinteni azt a személyt, aki mozgáskorlátozottsága, krónikus, akut, vagy egyéb betegsége miatt a háziorvosi vagy szakorvosi igazolás alapján önmaga ellátásáról – részben vagy teljesen – gondoskodni nem tud.

(4) Fogyatékossága, pszichiátriai betegsége, szenvedélybetegsége miatt rászorulónak kell tekinteni azt a személyt, aki fekvőbeteg-gyógyintézeti kezelést nem igényel, önmaga ellátására részben képes.

(5) Hajléktalansága miatt rászorulónak kell tekinteni, aki az Sztv. alapján hajléktalannak minősül, és az ellátás hiánya az életét, testi épségét veszélyezteti. 

(6) Az étkeztetésért fizetendő személyi térítési díjat úgy kell megállapítani, hogy az ne haladja meg az igénylő jövedelmének 25 %-át.

7. Nappali ellátás – Idősek Klubja

12. §
(1)  Az önkormányzat az Sztv. 65/F. §-ában meghatározott jogosultak részére az Idősek Klubja formájában 25 fő részére nappali ellátást nyújt, a Sülysápi Gondozási Központ útján.   

(2) Az ellátás személyi térítési díját úgy kell megállapítani, hogy az az ellátott havi jövedelmének 25 %-át, amennyiben a nappali ellátás mellett étkeztetést is nyújtanak, 30 %-át ne haladja meg.  
8. Családsegítés és házi segítségnyújtás
13. §

A családsegítést és a házi segítségnyújtást az önkormányzat a Sülysáp Környéki szociális Társuláson keresztül, a Sülysáp Környéki Szociális szolgáltató útján biztosítja. E szolgáltatások igénybevételének módját és feltételeit külön rendelet szabályozza.
V. Fejezet

Egyéb rendelkezések

14. §

Az Szt. 33. § (7) bekezdése alapján a képviselő-testület az aktív korúak ellátására való jogosultság egyéb feltételeként a 2. § (4) b) pontban foglaltakat írja elő.
15. §

Az Szt. 58/B. § (2) bekezdésében foglaltakon túl a szociálpolitikai kerekasztal tagjai a következő szervezetek képviselői:
a) Tápiómenti Kisbárka Egyesület,
b) helyi vallási felekezetek,
c) ….
16. §

A rendeletben nem szabályozott kérdésekben az Szt., valamint a végrehajtására kiadott kormányrendeletek és más felsőbb szintű jogszabályok rendelkezéseit kell alkalmazni.

VI. Fejezet

Záró rendelkezések

17. §
(1) E rendelet 2015. március 1. napján lép hatályba.

(2) Hatályát veszti a szociális ellátások helyi szabályairól 22/2010. (XII. 28.) önkormányzati rendelet.

Sülysáp, 2015. február 19.

Horinka László
Tóth Krisztina


polgármester
jegyző

1. melléklet a …/2014. (II….) önkormányzati rendelethez

A sülysápi Gondozási Központ útján biztosított személyes gondoskodást nyújtó ellátások térítési díjai

I.  Étkeztetés

I.1. Alapadatok

	Ft/fő/nap
	A
	B
	C
	D

	
	Önköltség 
	Normatíva 
	Térítési díj maximális összege (A-B) 
	Fizetendő intézményi térítési díj (< C)

	Étkezés
	787
	220
	567
	520 + áfa

	Kiszállítás
	120
	-
	120
	102 +áfa

	Étkezés kiszállítással
	907
	220
	687
	622 + áfa


I.2. Intézményi térítési díj /havi 21 ellátási napra számítva/

	Ellátás
	Havi intézményi térítési díj

	
	

	Étkezés
	10.920 Ft + áfa

	Szállítás
	2.140 Ft + áfa

	Étkezés kiszállítással
	13.060 + áfa


II.  Nappali ellátás
II.1. Alapadatok

	Ft/fő/nap
	A
	B
	C
	D

	
	Önköltség 
	Normatíva 
	Térítési díj maximális összege (A-B) 
	Fizetendő intézményi térítési díj (< C)

	Nappali ellátás
	942
	192
	750
	300 /TAM/

	Étkezés
	787
	160
	627 + áfa
	520 + áfa

	Nappali ellátás étkezéssel
	1729
	352
	1377
	300

+ 

520 + áfa


II.2. Intézményi térítési díj /havi 21 ellátási napra számítva/

	Ellátás
	Havi intézményi térítési díj

	
	

	Nappali ellátás
	6.300 Ft /TAM/

	Étkezés
	10.920 Ft + áfa

	Nappali ellátás étkezéssel
	10.920 Ft + áfa + 6.300 Ft


III.  A személyi térítési díj megállapításánál figyelembe veendő jövedelmi sávok és térítési arányok

	Jövedelem (Ft/hó)
	Személyi térítési díj / Intézményi térítési díj (%)

	
	

	0 - 28 500
	0

	28 501 - 33 500
	10

	33 501 - 38 500
	20

	38 501 - 43 500
	30

	43 501 - 48 500
	40

	48 501 - 53 500
	50

	53 501 - 58 500
	60

	58 501 - 63 500
	70

	63 501 - 68 500
	80

	68 501 - 73 500
	90

	73 501-
	100

